ঢাকা, ২৩ জুন (শীর্ষ নিউজ ডেস্ক): যুক্তরাষ্ট্রের প্রেসিডেন্ট বারাক ওবামা আফগানিস্তান থেকে ৩৩ হাজার মার্কিন সেনা প্রত্যাহারের ঘোষণা দিলেন। এরমধ্যে ২০১১ সালে প্রত্যাহার করা হবে ১০ হাজার সেনা। আর বাকি ২৩ হাজার সেনা ২০১২ সাল সালের মধ্যে প্রত্যাহার করা হবে বলে তিনি জানান। আজ বৃহস্পতিবার ভোর ৬টা ২০ মিনিটে (বাংলাদেশ সময়) হোয়াইট হাউজে এক ভাষণে এ নির্দেশ দেন তিনি।  মার্কিনীদের উদ্দেশে ভাষণে প্রেসিডেন্ট বারাক ওবামা বলেন, এখন দেশে এসে জাতি  গঠনের কাজে মনোযোগ দেয়ার সময়। দীর্ঘ এক মাস বিভিন্ন কৌশল পর্যালোচনা করার পর তিনি এ ঘোষণা দিলেন। এর আগে ২০০৯ সালের শেষের দিকে আফগানিস্তান থেকে মার্কিন সেনা কমানোর ব্যাপারে একটি রূপরেখা তৈরি করা হয়। তবে কমান্ডারা যেভাবে পরামর্শ দিয়েছিলেন তার থেকেও দ্রুত ও বড় সংখ্যার সেনা প্রত্যাহার করা হচ্ছে। যদিও আফগানিস্তানে অবস্থানরত প্রায় ৬৮ হাজার মার্কিন সেনা ২০১৪ সালের মধ্যে প্রত্যাহারের কথা এবং আফগানদের হাতেই নিজেদের নিরাপত্তার দায় বুঝিয়ে দেয়ার কথা।  (শীর্ষ নিউজ ডটকম/এএএ/০৬.২৫ঘ.)